CELEX: 32017D0741
Language: et
Date: 2017-04-05 00:00:00
Title: Euroopa Parlamendi ja nõukogu otsus (EL) 2017/741, 5. aprill 2017, Euroopa Liidu Solidaarsusfondi kasutuselevõtmise kohta abi andmiseks Ühendkuningriigile, Küprosele ja Portugalile

28.4.2017   
            
            
               ET
            
            
               Euroopa Liidu Teataja
            
            
               L 111/6
            
         EUROOPA PARLAMENDI JA NÕUKOGU OTSUS (EL) 2017/741,
   5. aprill 2017,
   Euroopa Liidu Solidaarsusfondi kasutuselevõtmise kohta abi andmiseks Ühendkuningriigile, Küprosele ja Portugalile
   EUROOPA PARLAMENT JA EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 11. novembri 2002. aasta määrust (EÜ) nr 2012/2002 Euroopa Liidu solidaarsusfondi loomise kohta, (1) eriti selle artikli 4 lõiget 3,
   võttes arvesse 2. detsembri 2013. aasta institutsioonidevahelist kokkulepet Euroopa Parlamendi, nõukogu ja komisjoni vahel eelarvedistsipliini, eelarvealase koostöö ning usaldusväärse finantsjuhtimise kohta, (2) eriti selle punkti 11,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Euroopa Liidu Solidaarsusfondi (edaspidi „fond“) eesmärk on võimaldada liidul reageerida kiiresti, tulemuslikult ja paindlikult kriisiolukordadele ning näidata üles solidaarsust loodusõnnetuste tagajärjel kannatanud piirkondade elanikega.
            
         
               (2)
            
            
               Nõukogu määruse (EL, Euratom) nr 1311/2013 (3) artikli 10 kohaselt ei tohi fond ületada iga-aastast maksimaalset summat, milleks on 500 000 000 eurot (2011. aasta hindades).
            
         
               (3)
            
            
               26. veebruaril 2016 esitas Ühendkuningriik seoses 2015. aasta detsembrist 2016. aasta jaanuarini toimunud ja 11 piirkonda kahjustanud üleujutustega taotluse fondi vahendite kasutuselevõtmiseks. Ühendkuningriigi ametiasutused rõhutasid oma taotluses, et kahjuhinnang ei ole täielik ja et asjaomased arvnäitajad on esialgsed. Lõplik taotlus valmis alles 22. septembril 2016.
            
         
               (4)
            
            
               5. septembril 2016 esitas Küpros seoses 2015. aasta oktoobrist süvenenud põuakahjustuste ning 18. ja 19. juunil 2016 toimunud metsatulekahjudega taotluse fondi vahendite kasutuselevõtmiseks.
            
         
               (5)
            
            
               21. septembril 2016 esitas Portugal seoses 8.–13. augustil 2016 Madeira saarel aset leidnud metsatulekahjudega taotluse fondi vahendite kasutuselevõtmiseks.
            
         
               (6)
            
            
               Ühendkuningriigi, Küprose ja Portugali taotlused täidavad fondist finantsabi saamise tingimused, mis on sätestatud määruse (EÜ) nr 2012/2002 artiklis 4.
            
         
               (7)
            
            
               Seepärast tuleks fondi vahendid kasutusele võtta, et anda Ühendkuningriigile, Küprosele ja Portugalile rahalist abi.
            
         
               (8)
            
            
               Selleks et minimeerida fondi vahendite kasutuselevõtuks vajalikku aega, tuleks käesolevat otsust kohaldada alates selle vastuvõtmise kuupäevast,
            
         ON VASTU VÕTNUD KÄESOLEVA OTSUSE:
   Artikkel 1
   Liidu 2017. aasta üldeelarves võetakse Euroopa Liidu solidaarsusfondi vahenditest kulukohustuste ja maksete assigneeringutena kasutusele järgmised summad:
   
               a)
            
            
               Ühendkuningriigile eraldatakse 60 301 050 eurot;
            
         
               b)
            
            
               Küprosele eraldatakse 7 298 760 eurot;
            
         
               c)
            
            
               Portugalile eraldatakse 3 925 000 eurot.
            
         Artikkel 2
   Käesolev otsus jõustub selle Euroopa Liidu Teatajas avaldamise päeval.
   Seda kohaldatakse alates 5. aprillist 2017.
   
      Strasbourg, 5. aprill 2017
      
         
            Euroopa Parlamendi nimel
         
         
            president
         
         A. TAJANI
      
      
         
            Nõukogu nimel
         
         
            eesistuja
         
         I. BORG
      
   
   
      (1)  EÜT L 311, 14.11.2002, lk 3.
   
      (2)  ELT C 373, 20.12.2013, lk 1.
   
      (3)  Nõukogu 2. detsembri 2013. aasta määrus (EL, Euratom) nr 1311/2013, millega määratakse kindlaks mitmeaastane finantsraamistik aastateks 2014–2020 (ELT L 347, 20.12.2013, lk 884).